b'\n_START_ARTICLE_\nEuropos Komisija\n_START_SECTION_\nReik\xc5\xa1m\xc4\x97\n_START_PARAGRAPH_\nEuropos Komisija dalyvauja ES Tarybos ir jos paruo\xc5\xa1iam\xc5\xb3j\xc5\xb3 administravimo institucij\xc5\xb3 susitikimuose bei politiniuose dialoguose su tre\xc4\x8diosiomis valstyb\xc4\x97mis. EK I\xc5\xa1orini\xc5\xb3 reikal\xc5\xb3 generalinis direktoratas taip pat atsakingas u\xc5\xbe darbini\xc5\xb3 santyki\xc5\xb3 palaikym\xc4\x85 ir stiprinim\xc4\x85 su tarptautin\xc4\x97mis organizacijomis, tokiomis kaip ESBO, NATO ir Europos Taryba._NEWLINE_Pirmininkaujanti valstyb\xc4\x97 atstovauja ES palaikant dialog\xc4\x85 BUSP klausimais su tre\xc4\x8diosiomis \xc5\xa1alimis, taip pat tarptautin\xc4\x97se organizacijose bei tarptautin\xc4\x97se konferencijose. Pirmininkaujanti valstyb\xc4\x97 taip pat yra atsakinga u\xc5\xbe sprendim\xc5\xb3 \xc4\xafgyvendinim\xc4\x85 BUSP srityje. Auk\xc5\xa1tasis atstovas BUSP kartu su EK padeda jai atlikti \xc5\xa1iuos u\xc5\xbedavinius. \xc5\xa0is trejetas yra vadinamoji \xe2\x80\x9eTroika\xe2\x80\x9c._NEWLINE_Europos Komisija i\xc5\xa1rei\xc5\xa1kia ir gina bendruosius Europos S\xc4\x85jungos interesus. Europos Komisijos (toliau tekste\xc2\xa0\xe2\x80\x93 Komisijos) pirminink\xc4\x85 ir narius skiria valstyb\xc4\x97s nar\xc4\x97s, o tvirtina Europos Parlamentas. Komisija yra laikoma Europos S\xc4\x85jungos institucin\xc4\x97s sistemos \xe2\x80\x9evarom\xc4\x85ja j\xc4\x97ga\xe2\x80\x9c.\n_START_SECTION_\nIstorija\n_START_PARAGRAPH_\nDabartin\xc4\x97s Europos Komisijos prototipas buvo Europos angli\xc5\xb3 ir plieno bendrijos (EAPB) vyriausioji valdyba. Nuo 1967\xc2\xa0m., kai \xc4\xafsigaliojo sutartis, kurioje numatyta sujungti vykdomosios vald\xc5\xbeios institucijas, visos trys bendrijos (EAPB, Euratomas ir EB) turi vien\xc4\x85 ir t\xc4\x85 pa\xc4\x8di\xc4\x85 Komisij\xc4\x85.\n_START_SECTION_\nKompetencija\n_START_PARAGRAPH_\nKomisija turi teis\xc4\x99 inicijuoti teis\xc4\x97s akt\xc5\xb3 projektus, ji teikia pasi\xc5\xablymus Europos Parlamentui (toliau tekste\xc2\xa0\xe2\x80\x93 Parlamentui) bei Europos S\xc4\x85jungos Tarybai (toliau tekste\xc2\xa0\xe2\x80\x93 Tarybai) leisti teis\xc4\x97s aktus. Kaip ES vykdomoji institucija, Komisija yra atsakinga u\xc5\xbe Europos teis\xc4\x97s akt\xc5\xb3 (direktyv\xc5\xb3, reglament\xc5\xb3, sprendim\xc5\xb3) \xc4\xafgyvendinim\xc4\x85 bei Parlamento ir Tarybos patvirtinto biud\xc5\xbeeto ir program\xc5\xb3 vykdym\xc4\x85. Be to, Komisija yra Bendrijos sutar\xc4\x8di\xc5\xb3 serg\xc4\x97toja ir kartu su Europos Teisingumo Teismu pri\xc5\xbei\xc5\xabri, ar Bendrijos teis\xc4\x97 tinkamai taikoma._NEWLINE_Komisija atstovauja Europos S\xc4\x85jungai tarptautiniuose reikaluose ir derasi d\xc4\x97l tarptautini\xc5\xb3 sutar\xc4\x8di\xc5\xb3, kurios da\xc5\xbeniausia reglamentuoja prekybos ir bendradarbiavimo sritis._NEWLINE_Europos Komisija i\xc5\xa1rei\xc5\xa1kia bendruosius Europos S\xc4\x85jungos interesus ir yra integracijos proceso varomoji j\xc4\x97ga. Komisija si\xc5\xablo gaires ir \xc4\xafgyvendina Tarybos bei Parlamento patvirtintas priemones. Europos Komisija yra politi\xc5\xa1kai atskaitinga Europos Parlamentui, kuris turi teis\xc4\x99 pareik\xc5\xa1ti nepasitik\xc4\x97jim\xc4\x85 Komisija ar j\xc4\x85 paleisti.\n_START_SECTION_\nBuvein\xc4\x97 ir sud\xc4\x97tis\n_START_PARAGRAPH_\nEuropos Komisija \xc4\xafsik\xc5\xabrusi Briuselyje. Komisij\xc4\x85 sudaro po vien\xc4\x85 nar\xc4\xaf (piliet\xc4\xaf) i\xc5\xa1 kiekvienos valstyb\xc4\x97s nar\xc4\x97s (\xc5\xa1iuo metu\xc2\xa0\xe2\x80\x93 28). Nariai parenkami kompetencijos principu, j\xc5\xb3 nepriklausomyb\xc4\x97 turi nekelti abejoni\xc5\xb3. Visi Komisijos nariai ir vadovai j\xc5\xb3 atstovaujamose valstyb\xc4\x97se nar\xc4\x97se yra \xc4\x97j\xc4\x99 ministr\xc5\xb3 lygio politines pareigas._NEWLINE_Komisija skiriama penkeri\xc5\xb3 met\xc5\xb3 kadencijai per \xc5\xa1e\xc5\xa1is m\xc4\x97nesius po Europos Parlamento rinkim\xc5\xb3. Taip naujai i\xc5\xa1rinktam Parlamentui paliekama laiko patvirtinti valstybi\xc5\xb3 nari\xc5\xb3 si\xc5\xablomo Komisijos pirmininko kandidat\xc5\xabr\xc4\x85 iki paskirtasis pirmininkas, bendradarbiaudamas su valstybi\xc5\xb3 nari\xc5\xb3 vyriausyb\xc4\x97mis, suformuos savo b\xc5\xabsim\xc4\x85j\xc4\x85 komand\xc4\x85. V\xc4\x97liau Parlamentas tvirtina ir komisijos narius. Parlamento patvirtintos sud\xc4\x97ties Komisija oficialiai pradeda dirbti ateinant\xc4\xaf saus\xc4\xaf.\n_START_SECTION_\nDarbo tvarka\n_START_PARAGRAPH_\nKomisijai dirbti padeda administracija (Generalinis sekretoriatas, Teis\xc4\x97s tarnyba, Eurostatas ir kt.) ir generaliniai direktoratai (angl. DGs), kuri\xc5\xb3 kiekvienam vadovauja konkre\xc4\x8di\xc4\x85 srit\xc4\xaf kuruojan\xc4\x8diam komisarui atskaitingas generalinis direktorius._NEWLINE_Komisija da\xc5\xbeniausia susitinka kart\xc4\x85 per savait\xc4\x99, tre\xc4\x8diadieniais, Briuselyje. Ta\xc4\x8diau jei vyksta Parlamento plenarin\xc4\x97s sesijos, Komisija pos\xc4\x97d\xc5\xbeiauja Strasb\xc5\xabre._NEWLINE_Pos\xc4\x97d\xc5\xbeiuose kiekvien\xc4\x85 darbotvark\xc4\x97s klausim\xc4\x85 pristato u\xc5\xbe konkre\xc4\x8di\xc4\x85 srit\xc4\xaf atsakingas komisaras. Prireikus sprendimai priimami paprast\xc4\x85ja dvide\xc5\xa1imties Komisijos nari\xc5\xb3 bals\xc5\xb3 dauguma. Kiekvienas priimtas sprendimas tampa neatsiejama Komisijos politikos dalimi ir yra bes\xc4\x85lygi\xc5\xa1kai palaikomas vis\xc5\xb3 Komisijos nari\xc5\xb3._NEWLINE_Vykdydama jai priskirtas funkcijas, Komisija konsultuojasi su daugybe institucij\xc5\xb3, kad su\xc5\xbeinot\xc5\xb3 valstybi\xc5\xb3 nari\xc5\xb3 parlament\xc5\xb3, administracini\xc5\xb3 institucij\xc5\xb3 ir specialist\xc5\xb3 bei profesini\xc5\xb3 s\xc4\x85jung\xc5\xb3 atstov\xc5\xb3 nuomon\xc4\x99 jai r\xc5\xabpimu klausimu. Svarstydama techninius \xc4\xafstatymo galios nuostat\xc5\xb3 ar pasi\xc5\xablym\xc5\xb3 aspektus, Komisija nuolat konsultuojasi su ekspertais, kurie pos\xc4\x97d\xc5\xbeiauja Komisijos suburtuose komitetuose bei darbo grup\xc4\x97se. Apsispr\xc4\x99sti d\xc4\x97l \xc4\xafvairi\xc5\xb3 \xc4\xafgyvendinimo priemoni\xc5\xb3 Komisijai padeda i\xc5\xa1 valstybi\xc5\xb3 nari\xc5\xb3 atstov\xc5\xb3 suformuoti komitetai._NEWLINE_Komisija artimai bendradarbiauja su dviem patariam\xc4\x85j\xc4\xaf bals\xc4\x85 turin\xc4\x8diomis institucijomis: su Ekonomikos ir socialini\xc5\xb3 reikal\xc5\xb3 komitetu ir Region\xc5\xb3 komitetu, \xc4\xaf kuriuos patarimo kreipiamasi daugeliu atvej\xc5\xb3, kai svarstomas pasi\xc5\xablymas priimti konkret\xc5\xb3 teis\xc4\x97s akt\xc4\x85. Komisija dalyvauja visuose Europos Parlamento pos\xc4\x97d\xc5\xbeiuose, kuriuose jai tenka ai\xc5\xa1kinti ir pagr\xc4\xafsti savo politik\xc4\x85. Be to, Komisija reguliariai ra\xc5\xa1tu ir \xc5\xbeod\xc5\xbeiu atsakin\xc4\x97ja \xc4\xaf Europos Parlamento nari\xc5\xb3 klausimus.\n_START_SECTION_\nBendrijos politikos iniciatyva\n_START_PARAGRAPH_\nBendrijos teikiami pasi\xc5\xablymai apima sutar\xc4\x8di\xc5\xb3 reglamentuojamas sritis, ypa\xc4\x8d transporto, pramon\xc4\x97s, socialin\xc4\x97s politikos, \xc5\xbeem\xc4\x97s \xc5\xabkio, aplinkos apsaugos, energetikos, regiono pl\xc4\x97tros, prekybos santyki\xc5\xb3 ir bendradarbiavimo pl\xc4\x97tros klausimus._NEWLINE_Vadovaudamasi subsidiarumo principu, Komisija imasi iniciatyvos tik tose srityse, kur veiksmai Bendrijos lygiu yra veiksmingesni nei veiksmai \xc5\xa1alies, regiono ar vietos lygiu. Teikiamais pasi\xc5\xablymais siekiama apginti Europos S\xc4\x85jungos ir jos pilie\xc4\x8di\xc5\xb3, o ne konkre\xc4\x8di\xc5\xb3 \xc5\xa1ali\xc5\xb3 ar sektori\xc5\xb3, interesus._NEWLINE_Kai Komisijos pasi\xc5\xablymas pasiekia Taryb\xc4\x85 ir Europos Parlament\xc4\x85, visos trys institucijos bendrai siekia tenkinan\xc4\x8dio rezultato. Taryba kvalifikuot\xc4\x85ja bals\xc5\xb3 dauguma (arba visais balsais, jei sprend\xc5\xbeiama, ar atmesti pateikt\xc4\x85j\xc4\xaf pasi\xc5\xablym\xc4\x85) priima bendr\xc4\x85 sprendim\xc4\x85 d\xc4\x97l Komisijos pateikto pasi\xc5\xablymo, o Komisija, prie\xc5\xa1 si\xc5\xablydama pakeitimus, jei j\xc5\xb3 reikia, atid\xc5\xbeiai i\xc5\xa1nagrin\xc4\x97ja Europos Parlamento si\xc5\xablomas pataisas.\n_START_SECTION_\nVykdytojo funkcija\n_START_PARAGRAPH_\nKomisija yra Europos S\xc4\x85jungos vykdomosios vald\xc5\xbeios institucija visoms Europos S\xc4\x85jungos veiklos sritims, ta\xc4\x8diau Komisijos vaidmuo itin svarbus konkurencijos (karteli\xc5\xb3 ir susivienijim\xc5\xb3 steb\xc4\x97jimas ir kontrol\xc4\x97, valstyb\xc4\x97s suteiktos diskriminuojan\xc4\x8dios paramos atsisakymas arba steb\xc4\x97jimas ir kontrol\xc4\x97), \xc5\xbeem\xc4\x97s \xc5\xabkio (reglament\xc5\xb3 rengimas) ar technologini\xc5\xb3 tyrim\xc5\xb3 ir pl\xc4\x97tros (r\xc4\x97mimas ir koordinavimas per Bendrijos tyrim\xc5\xb3 ir pl\xc4\x97tros program\xc4\x85) srityse. Komisija atsakinga u\xc5\xbe Bendrijos biud\xc5\xbeeto valdym\xc4\x85. Tai atliekama pri\xc5\xbei\xc5\xabrint Audito R\xc5\xabmams, nes sklandus finansinis valdymas yra galutinis \xc5\xa1i\xc5\xb3 dviej\xc5\xb3 institucij\xc5\xb3 tikslas. Atleisdamas Komisij\xc4\x85 nuo \xc4\xafsipareigojim\xc5\xb3, susijusi\xc5\xb3 su biud\xc5\xbeeto vykdymu, Europos Parlamentas remiasi Audito R\xc5\xabm\xc5\xb3 kasmet rengiama ataskaita.\n_START_SECTION_\nBendrijos sutar\xc4\x8di\xc5\xb3 serg\xc4\x97toja\n_START_PARAGRAPH_\nKomisija kontroliuoja ir pri\xc5\xbei\xc5\xabri, ar valstyb\xc4\x97s nar\xc4\x97s teisingai taiko Bendrijos teis\xc4\x99, taip siekdama u\xc5\xbetikrinti valstybi\xc5\xb3 nari\xc5\xb3, \xc5\xabkio subjekt\xc5\xb3 ir priva\xc4\x8di\xc5\xb3 asmen\xc5\xb3 tarpusavio pasitik\xc4\x97jim\xc4\x85. Jei pa\xc5\xbeeid\xc5\xbeiama Bendrijos teis\xc4\x97 (pvz., jei valstyb\xc4\x97 nar\xc4\x97 netaiko direktyvos), Komisija imasi tyrimo. Jei pa\xc5\xbeeidim\xc5\xb3 tyrimo proced\xc5\xabra nepadeda i\xc5\xa1spr\xc4\x99sti problemos, Komisija perduoda byl\xc4\x85 nagrin\xc4\x97ti Europos Teisingumo Teismui, kuris galiausiai u\xc5\xbetikrina, kad b\xc5\xabt\xc5\xb3 laikomasi Bendrijos teis\xc4\x97s ir b\xc5\xabt\xc5\xb3 vadovaujamasi sutartyse pateikiama min\xc4\x97tosios teis\xc4\x97s interpretacija ir nuorodomis d\xc4\x97l konkre\xc4\x8di\xc5\xb3 nuostat\xc5\xb3 taikymo. Europos Teisingumo Teismo sprendimai privalomi visoms valstyb\xc4\x97ms nar\xc4\x97ms ir Europos institucijoms. Komisija, Europos Teisingumo Teismui pri\xc5\xbei\xc5\xabrint, stebi, kaip bendrov\xc4\x97s laikosi konkurencijos taisykli\xc5\xb3.\n_START_SECTION_\nES atstovavimas tarptautin\xc4\x97je arenoje\n_START_PARAGRAPH_\nEuropos Komisija tarptautiniu mastu atstovauja Europos S\xc4\x85jungai, ypa\xc4\x8d jei deramasi d\xc4\x97l tarptautini\xc5\xb3 sutar\xc4\x8di\xc5\xb3 ir analizuojama ES i\xc5\xa1or\xc4\x97s politika. Vienas i\xc5\xa1 toki\xc5\xb3 pavyzd\xc5\xbei\xc5\xb3 yra Lom\xc4\x97s konvencija, arba asociacijos sutartis tarp ES ir besivystan\xc4\x8di\xc5\xb3j\xc5\xb3 Afrikos, Karib\xc5\xb3 j\xc5\xabros ir Ramiojo vandenyno \xc5\xa1ali\xc5\xb3 (AKR).'